open-index/open-wikipedia-markdown huggingface dataset:
ستيوارت راسل

**ستيوارت دجوناثان راسل** (مزيود ف 1962) أنفورماتيسيان معروف ب لمساهمة لكبيرة ديالو ف لمجال ديال الدكا لإصطناعي. هوّ أستاد ديال لانفورماتيك ف جامعة كاليفورنيا، ف بيركلي، و مؤسس و مدير ديال مركز الدكا لإصطناعي لمتوافق معا بنادم. راسل ساهم (معا پيتر نورڤيڭ) ف تأليف واحد من أشهر لكتوبا د لقراية ديال الدكا لإصطناعي ب النڭليزية لي هوّ *Artificial Intelligence: A Modern Approach* لي مخدم ف كتر من 1500 جامعة ف 135 بلاد.

## حياتو
ستيوارت راسل تّولد ف پورتسموث ف النڭليز. قرا ف مدراسة لقديس پول ف لندن، و من بعد مشا يقرا لفيزيك ف لافاك ديال وادهام كوليدج، لي تابعة ل جامعة ؤكسفورد، و خدا الليصونص ديالو ف 1982. مشا موراها ل لميريكان باش يدير الدوكتورا ف تاحسوبيت ف جامعة ستانفورد.

خدا عدد د لمناصب لفعلية و لفخرية، منها أستاد ف جامعة كاليفورنيا، و "صاحب فخري" *Honorary Fellow* ف وادهام كوليدج.

لأبحات ديالو كاتدخل ف بزاف د لمجالات لفرعية د لانفورماتيك منها التعلام لماكيني، اللوجيك لإحتمالية، الشوفان لحواسبي، و غيرهوم.

ف 2016، أسس مركز الدكا لإصطناعي لمتوافق معا بنادم معا باحتين خرين، لي لهدف ديالو لحد من لمخاطر ديال الدكا لإصطناعي. راسل عضو ف لمجلس لإستشاري لعلمي ديال معهد موستقبال لحياة، و ف لمجلس لإستشاري ديال مركز دراسة لمخاطر لوجودية.

راسل عندو عدد لكتوبا ألّفهوم، و ساهم ف إنتاج وتائقيات، و بان ف التلفازة باش يهضر على مواضيع ف التخصص ديالو شحال من مرة. و خدا عدد د الجوايز، بحال جايزة لمؤتمر الدولي لمشتارك على الدكا لإصطناعي د لورديناتور و لفيكر ف 1995. ف 2021، خدا وسام رتبة لإمبراطورية لبريطانية. و ف 2022، خدا جايزة التفوق ف لبحت من لمؤتمر الدولي لمشتارك على الدكا لإصطناعي د لورديناتور و لفيكر باش يكون تاني شخص كياخد الجوايز ديال هاد لمعهد بجوج. عندو عدد د الجوايز و التشريفات خرين.

## مصادر

تصنيف:زيادة 1962
تصنيف:باحت ديال الدكا لإصطناعي
تصنيف:مقالات فيها مصدر و 3000 بايت
تصنيف:ناس حيين
دكا صطيناعي

[تصغير|[كيزميت، روبو عندو بعض لقدرات لإجتماعية]]
**الدكا لإصطناعي** (ب ، مضموصة ب *AI*، و ب الداريجة نقدرو نضمصوها ب "دص") هوّ مجال ديال لانفورماتيك كيهتم ب تطوير ماكينات و صوفتوير عندهوم قدرات ديال الدكا، لي كيتجلى ف جمع، تركيب، تعميم و ستينتاج لمعلومات، لي ف لعادة كانشوفوها غير عند بنادم و ب درجة قل عند لحيوانات لخرين. من بين هاد لقدرات كاين التعرف على التصاور، لهضرة، و الطرجامة ديال النصوص ب اللوغات الطبيعية، و لقيام ب أعمال معقدة ديال لعقل ؤلا لحاراكة.

التطبيقات ديال الدكا لإصطناعي كاتشمل لموطورات د التقلاب لمتطورة بحال التقلاب د ڭووڭل، سيستيمات ديال التوصية بحال لي مخدّمين يوتيوب، أمازون، فيسبوك، و نيتفليكس، لفهامة ديال لهضرة د بنادم بحال ف سيري و أليكسا، الجينيراتور د النص بحال شاط جي پي تي ؤلا د لأعمال لفنية بحال ميدجورني و ضال إي، الصوڭان لؤطوماتيكي، اللوعاب د السطراتيجية بحال ديپ بلو و ألفا ڭو، و غيرهوم. بزاف ديال التطبيقات لمتطورين ديال الدكا لإصطناعي ماكيتحسبوش "دص" *AI* حيت ولّاو مفيدين و معمّمين بزاف. هاد لقضية كاتسمى "مفعول دص" *AI effect*.

## شوف تا
* تسڭاد الدكا لإصطناعي

## مصادر


تصنيف:مقالات د مسابقة ويكيپيديا ب الداريجة غشت 2024
تصنيف:صيونص شكلية
تصنيف:مجالات حواسبية د الدراسة
تصنيف:نوروصيونص حواسبية
تاوجڭالت

**تاوجڭالت** واحد الدوار كاين ف إقليم خنيفرة و تابع ل جماعة لهري. كايبعد على مدينة خنيفرة بشي 39 كيلومتر.

## مصادر

تصنيف:إقليم خنيفرة
لحرب د ڤييطنام

**لحرب د ڤييطنام** (بلڤييطنامية:**Chiến tranh Việt Nam**، و اللي تسمّات تا **لحرب التانية د لاندوشين**، ولاّ **لحرب د لمقاومة ضد ميريكان**) هي حرب وقعات ف ڤييطنام، لاووص و كامبودج، ما بين 1 نونبر 1955 و 30 أبريل 1975. رسميا كانت لحرب ما بين الشمال د لبلاد اللي كان شيوعي، و لجنوب اللي كان رأسمالي. و لكن كل واحد من هاد الجوج كانو معاونينو بزاف د لبلدان اللي مع لإيديولوجيا ديالو. لحرب د ڤييطنام محسوبة من بين أكبر لحروب اللي دازو ف لقرن لعشرين.

سالات لحرب ف 1975، و ربح فيها الشمال الشيوعي واخا كانت لميريكان مع لجنوب. توحدات لبلاد موراها و تسمّات "لجمهورية لإشتراكية د ڤييطنام". التقديرات تيقولو باللّي ماتو مابين مليون تال جوج د لمليون د الناس ف هاد لحرب.

## دول لي تحاربو
تحاربو بزاف د لبلدان و لمجموعات ف لحرب د ڤييطنام، منهم:
### من الجيهة الشيوعية
* الشمال د ڤييطنام
* ڤييط كونڭ
* لخمير لحومر
* الشينوا
* كوريا الشمالية
### من الجيهة د ميريكان
* لجنوب د ڤييطنام
* ميريكان
* كوريا لجنوبية
* طايلاند
* ؤسطراليا
* فيليپين
* لجمهورية د لخمير
* لمملكة د لاووص

## مصادر


تصنيف:تاريخ
تصنيف:لحرب
تصنيف:ڤييطنام
تصنيف:عوام 1950 ف ڤييطنام
تصنيف:عوام 1960 ف ڤييطنام
تصنيف:عوام 1970 ف ڤييطنام
عروسة السما

250px|تصغير|يسار|عروسة السما كاملة و مضوبلة
**عروسة الشتا** ؤلا **عروسة السما** (، ) فينومين ديال لوپتيك لي كيطرا تحت ضروف جوية خاصة. هاد لمصطلح هوّ طرجامة حرفية ديال التعبير لأمازيغي تيسليت ن ؤنزار "ⵜⴰⵙⵍⵉⵜ ⵏ ⵓⵏⵥⴰⵕ" (عروسة الشتا) ولّا "تيسليت ن إڭاوان" ⵜⴰⵙⵍⵉⵜ ⵏ ⵉⴳⵏⵡⴰⵏ (عروسة السما).

السباب فيه هوّ لإنعكاس، التهراس، و التشتات ديال الشعا على لقطرات ديال لما ف السما (شتا)، لي كيفرّق الشعا لبيض ديال الشمش ل لمكوّنات ديالو، بحيت كيبان السپيكتر ديالو.

عروسة السما كتبان على شكل قوس ديال سبعة د اللوان لي هوما ب هاد الترتيب: حمر، ليموني، صفر، خضر، زرق، إنديڭو (زرق غامق) و قوقي. هاد اللوان غير ضاهريين بسباب لقدرات لمحدودة ديال لعين و لمخ د بنادم، حيت ف لواقع السپيكتر كيكون مستامر (ماشي متقطع) و مافيهش لوان محددين. قبل من نيوتن كانو بعض لكتّاب كيهضرو على 5 د اللوان ف عروسة السما، ولاكين نيوتن حيت كان كيآمن بزاف ب الروحانيات، و كيعتابر النمرة 7 نمرة سحرية، أوّل السپيكتر د الشعا ف التجارب ديالو بلي فيه 7 د اللوان.

## السمية
ف التقافات ديال شمال إفريقيا، سيرتو ف لمغريب، و الجزاير و تونس، فاش كاتكون الشتا كاتطيح و الشمش كاينة، كايتسمى هاد لفينومين ب *عرس الديب*، لي هوّ طرجامة حرفية من التعبير لأمازيغي "أورار أووشن" ؤلا "تريد أو ؤشن" "ؤلا تامغرا ن أوشن ⵜⴰⵎⵖⵔⴰ ⵏ ⵓⵛⵛⵏ". هاد لمصطلح عندو قصة ف الترات لأمازيغي لي كاتعاود على واحد الديب وصل سن الجواج، ولاكين بقا كيتهرّب منو حيت مابغاش لمسؤولية. الدياب صحابو بقاو كيبززو عليه، فا جاوبهوم بلي ماغادي يتجوج تا تكون الشتا كاتطيح و الشمش طالعة ف السما و تبان عروس السما، حيت حساب ليه بلي هادا شرط تعجيزي ماعمّرو يتحقق. ملي طرا هادشي نيت، ضطر الديب باش يتجوّج داك النهار و تسمى ب "عرس الديب".

## مصادر


تصنيف:أوپتيك
تصنيف:مصطلحات ؤ تعبيرات ب داريجة
تصنيف:تقافة أمازيغية
تصنيف:مقالات فيها مصدر و 3000 بايت
حسن إدباسعيد

**حسن إدباسعيد** (بلأمازيغية: **ⵃⴰⵙⵙⴰⵏ ⵉⴷⴱⴰⵙⵄⵉⴷ** - تولد ف 1967 ف تيزنيت) مغني مغريبي تيغني بتاشلحيت، من الناس اللي دخّلو بزاف د لآلات عصرية ف لأغاني لقدام د الروايس. إدباسعيد سكن بزاف د لعوامات ف فرانسا.
## لأغاني ديالو
حسن إدباسعيد عندو بزاف د لأغاني منها اللي خداها من الترات و عاودها بطريقتو، و منها اللي ديالو نيت. من لأغاني لمعروفة ديالو كاين:
* *ⴰⵛⴽⴰⴷ ⴰⵏⵣⵓⵔ ⵜⵉⵣⵏⵉⵜ* (*آشكاد أنزور تيزنيت* - أجيو نزورو تيزنيت) - 1993
* *ⵉⵡⴰⵍⵉⵡⵏ* (*إيواليون* - لهضاري) - 1994
* *ⴰⵢⴷ ⴱⴰⴱ ⵏ ⵣⵉⵏ* (*أيد باب ن الزين*) - 2000
* *ⵎⴰⵏⴰ ⵜⴳⵉⵜ ⴰⵢⴰⵊⴷⵄ* (*مانا تڭيت أياجدع* - فينك أ لعود الصغير) - 2001
## مصادر

تصنيف:بيوغرافيا د رجال
تصنيف:مغني بتاشلحيت
تصنيف:زيادة 1967
تصنيف:ناس تزادو ف تيزنيت
موسيقى

[تصغير|راجل كيلعب لموسيقى ف رياض موڭاضور، [مراكش]]
**لموسيقى** راها فن ونشاط تقافي مؤسّس على تنضيم الأصوات والسكات على حساب الوقت. أهم العوامل ديالها هما الريتم ولا الإقاع (كيفاش يتنضمو الأصوات فالوقت)، الطبقة ديال الصوت، الجهد والماركة ديال الصوت.

الموسيقى كاتعطي أعمال فنية (تركيبات موسيقية لي كايصاوبوهم المولحّينين)، وسهاري فاش كاتّلعب قدّام المستامعين. على حساب الستيل عندها قواعد ولا نيضام، لي يقدّو يكونو بساط ولا معقّدين بزّاف (فالنوتات، الماقامات، وزيد وزيد). ممكن تخدّم ألات مختالفين، الدّات ولا الصوت ديال بنادم، صوات إيليكتروزية، وزايدون الصداع لي ضاير بينا (صوات الطيور، المّاكن، وزيد وزيد).

الموسيقى كاينة فكل المجتماعات باشارية، من قبل التاريخ. راها شكل التعبير الشخصي (كتخلّي لواحد يعبّر بالأحاسيس ديالو)، كاتجمّع الناس (لفيشطات، الشطيح، الغنا)، وكاترمز مجتماع تقافي، واطاني (النشيد الواطاني، الموسيقى التقليدية الأصيلة، الموسيقى عسكرية) ولا روحية (موسيقى دينية).

## لاصل ديال لموسيقى
[تصغير|ال[زمارة د ديڤيي بابي *Divje Babe*، لي لقاوها لأركيولوجيين ف صلوڤينيا، و كاتّعتابر أقدم ألة موسيقية معروفة (كاترجع ل هادي 50.000 تال 60.000 عام)]]
واخّا لموسيقى راها كونية وكلشي عندو لموسيقى ديالو، ما كنعارفوش مزيان لاصل ديالها والدور ديالها الأصلي. لموسيقى عندها واقيلا علاقة بالهدرة.

## العمل الفنّي
من بين الأعمال الفنّية، كنميزو بين التلحين، لي كايدّار قبل من اللّعيب لموسيقي، واللّعيب لحورّ، لي كايجي فالوقيتة نيت فاش الموسيقي كايضرب الألة ديالو. هاد تقنيات جوج تابعين قواعد لكتبة لموسيقية. والتكتاب لموسيقي هوا عملية فاش عمل موسيقي كايتولّم لفن خور.

## تقنية
لوقت كايتحكّم فالموسيقى كي بحال كايتحكّم فليحساس لي عندنا ديال الصوت. الصوت أصلان هوا واحد تزعزيعة صغيورة ديال لهوا، ومعدل الضربات فالهوا لي كايعطيو نوتة موعايانة. عليها لوقت عندو دور فالصوت، ولايني حتى فالتركاب لكبير ديال الموسيقى :شنو كانلعبو فلوّل، فلوسط وفلّاخر. عليها لوقت من سيسان لموسيقى.

### لمُكاوينات د لموسيقى
لموسيقى مكوّنة بربعة د لمكاوينات:
الريتم ولا الإقاع، لي كايجي من مودّة الصوات والجهد ديالهم،
الرنّة، لي هيا تسلسيل نوتات مختالفين،
التنغام ولا بوليفونية، لي هيا نتيجة فاش صوات كايتسمعو مجموعين فنفس لوقت ولا رنّات يتسمعو فنفس لوقت،
طبع الصوت، زعما لماركة ديال الصوت (نفس لموسيقى بنفس الرنّة والإقاع ماشي بحال بحال إلى كانت كادّار بألات مختالفين، بكمانجة ولا بوق ولا لوطار ولا صوت بنادم)

## مصادر

## مزاود
* 
* 
* 

## شوف تا
* موسيقى عصرية ديال لقرن لعشرين

تصنيف:لموسيقا
تصنيف:تقافة
تصنيف:لفنون
تصنيف:مقالات مافيهاش مصدر و فايتة 3000 بايت
برية مفتوحة

[تصغير|برية مفتوحة ديال [إميل زولا لي كانت تنشرات ف جورنال لورور *L'Aurore* ف 13 يناير 1898]]
**لبرية لمفتوحة** هيّ واحد لبرية لي كاتكون محطوطة ف شي واساط عمومي، بحال جورنال، مجلة ؤلا بلوڭ، بحيت يقدر أي واحد يقراها. هاد لبرية تقدر تكون موجهة ل الجمهور بشكل عام، ؤلا ل شي شخص ؤلا مؤسسة محددين، ولاكين لي مصيفطها ختار يردّها عمومية ل شي سباب من لأسباب.

تقدر تكون لبرية لمفتوحة موجّهة ل شي سياسي، غالباً ب محتوى نقدي، ؤلا كاتطالب ب شي حق ؤلا كاتعبّر على شي رغبة، لي مّاليها مايقدروش يحققوها بلا الدعم د الجمهور.

جوج من أشهر لبريات لمفتوحين ف لعالم لغربي هوما كانتاهم...! *J'accuse* ديال إميل زولا كينتقاد فيها لحوكومة لفرانساوية، و برية من حبس بيرمينڭهام ديال مارتين لوثر كينڭ.

## مصادر


تصنيف:تواصل
إيض يناير

[تصغير|[كالوندريات ديال التقويم لأمازيغي]]
**إيض ينّاير** هوّ راس لعام ف التقويم لأمازيغي. لأصول ديال هاد لإحتفال كيرجعو ل فترات تاريخية قديمة، و كيتزامن معا راس لعام لفلاحي ف التقاليد د شمال إفريقيا، ولاكين التقويم لأمازيغي براسو (لحساب د لعوام و النهارات) ماتدار تال 1980 من عند الناشط لأمازيغي الجزايري عمار نݣادي. نݣادي ختار لبدية د هاد التقويم باش تكون ف عام 950 ق.م (تقويم ميلادي) فاش طلع لماليك شوشانق اللول على لعرش ديال مصر، و أسس السلالة لمصرية 22 لي عندها أصول أمازيغية من ليبيا.

كاين ختيلاف على النهار د لإحتفال براسو، لي على حساب المناطق و لبلدان، كيجي مابين 12 و 14 يناير ف التقويم لݣريݣوري.

ف 27 دجنبر 2017، الرئيس الجزايري لفايت عبدلعزيز بوتفليقة علن رسمياً على إيض ينّاير كا حتيفال وطني و عطلة رسمية مخلّصة ف الجزاير، كايتّحتافل بيها ف 12 يناير من كل عام، و تّعمل بيها لمرة اللولة ف 12 يناير 2018. ف لمغريب، لماليك محمد السادس علن على إيض ينّاير كا عطلة رسمية مخلّصة ف 3 ماي 2023.

## السميات
إيض ينّاير عندو بزاف د السميات ف لمغريب، بحال *إيض سݣاس* و *حاݣوزة*.

كلمة "ينّاير" تقدر تكون تركيب من "يان" (واحد ب لأمازيغية) و "أيور" (شهر)، ؤلا بحال شهر يناير تقدر تكون من اللاتينية .

## لأصل
لأصول ديال هاد لإحتفال صعيب يتحددو بشكل دقيق، ولاكين كاين عتيقاد بلي كيرجع ل فترات قديمة بزاف، يمكن قبل من طلوع لماليك شوشانق اللول ل لحكم. ف لفترة الرومانية فرضو السلطات د روما التقويم ليولياني ف شمال إفريقيا، و بداو الناس كيستعملوه ف تنضيم لأنشطة ديالهوم، سيرتو ف لفلاحة. حيت التقويم ليولياني مضيكالي على التقويم لݣريݣوري لي معمول بيه دابا ف أغلب لبلدان، ولّا راس لعام ف التقويم ليولياني (و التقويم لأمازيغي لي مبني عليه) جاي مابين 12 و 14 يناير. ف التقويم ليولياني لحالي، راس لعام (1 يناير) كيقابل 14 يناير ف التقويم لݣريݣوري.

ف لأساطير لأمازيغية، كاينة قصة كاتحاول تفسر لأصل ديال هاد النهار. لأسطورة كاتݣول بلي شهر يناير ف لأصل كان فيه غير 30 يوم، و بلي واحد لمرا شارفة خرجات ترعى معيزها ف النهار اللخر. الروح ؤلا الرب ديال شهر يناير غضب حيت عتابر هادا تحدي ليه، و نتيقاماً خدا نهار من فبراير، باش يولي يناير فيه 31 يوم، و يكون أبرد نهار ف لعام. هاد لقصة تقدر تكون عندها دلالة رمزية بلي بنادم خاصو مايتحداش الطبيعة و يحاول يتوافق معاها.

## الطقوس
الطقوس ديال إيض ينّاير كاتشمل إعداد أطباق بحال عصيدة تاݣلا (ف منطقة سوس) ؤلا كسكسو ؤلا أطباق خرين ف لعشا، و زيارة لأحباب. لإحتفالات تقدر تمتد مابين ليلة و 3 يام، و كيلبسو فيها الناس أحسن ما عندهوم، و كيتجمعو معا حبابهوم باش ياكلو و يهضرو و يسهرو. التهنئة ب هاد لعيد كاتكون ب عبارات بحال "أسݣّاس أمݣّاز" ؤلا "ينّاير أمرفو" ؤلا "أسݣّاس أماينو".

كاين معتقد بلي لي كلا تا شبع ف ينّاير ماغاديش يجيه الجوع لعام كامل، داكشي علاش الناس كيتفوبرو مزيان ف لماكلة ف هاد النهار، و تا لفتات د لماكلة كيتّعطى ل لحيوانات و الطيور.

## مصادر

تصنيف:تقافة أمازيغية
تصنيف:عطلات رسمية ف لمغريب
تصنيف:مهرجانات ف لمغريب
تصنيف:تقافة د لمغريب
تصنيف:مقالات فيها مصدر و 3000 بايت
تصنيف:مناسبات د يناير
تتويج ديال تشارلز التالت

تصغير|لماليك تشارلز التالت و مراتو كاميلا كيحيّيو الجمهور
**التتويج ديال [[تشارلز التالت]]** و مراتو كاميلا ماليك و ماليكة قرينة ديال لمملكة لمتحدة و بلدان لكومنويلت، طرا نيشان مورما ماتت مّو إيليزابيط التانية ف 8 شتنبر 2022، و كيتّعتابر تشارلز التالت أول ولي عهد كيحصل على شهادة جامعية د الليصونص، و هو كيهضر ب لويلزية و لفرنساوية بطلاقة، و كيتقن لقراية ب اللوغة لعربية. نهار السبت 6 ماي 2023 تتوجو تشارلز و مراتو ف كنيسة ويستمينستر من قيبال رئيس أساقفة كانتربيري جاستن ويلبي.

## لإعلان
ف 10 شتنبر 2022، علن مجلس التتويج بلي تشارلز ولّا ماليك، ف قصر سانت جيمس ف لندن، و تدار بت ديال لحفل ف التلفازة ل لمرة اللولة. و كان من بين لي حضرو ولدو ويليام أمير ويلز، و مراتو الملكة كاميلا، و رؤاسا د لووزرا لبريطانيين لفايتين دجون ميجر، طوني بلير، ڭوردون براون، ديڤيد كاميرون، طيريزا ماي و بوريص دجونصون. و كيتّعتابر تشارلز ولي لعهد لبريطاني لي دوّز أطول مدة ف هاد لمنصب، و فات الروكور ديال إدوارد السابع ف 20 أبريل 2011.

### موعد التتويج
تّعلن على موعد التتويج ف 11 أكتوبر 2022؛ و تّختار نهار السبت 6 ماي 2023، باش يكون داز وقت كافي ديال لحيداد على وفاة لماليكة إيليزابيط التانية قبل ما يتدار لحفل.

### الضياف
حددات لحوكومة لبريطانية ليستة ديال الضياف لي كاتضم أعضاء من لعائلة لملكية لبريطانية و مومتيلين على لحوكومة لبريطانية و مجلس النواب و مومتيلين على حوكومات بلدان لكومنويلت و رؤاسا د الدول، تصيفطو عراضات ل جوايه 2.200 ضيف من 203 دول. من لمغريب مشات لأميرة لالة مريم باش تنوب على خوها لماليك محمد السادس.

## مصادر


تصنيف:2023 ف النݣليز
تصنيف:مقالات فيها مصدر و 3000 بايت
تصنيف:تشارلز التالت
پيرڤيز مشرف

**پيرڤيز مشرف** (ب لؤردو * پرويز مشرف*، مزيود ف 11 غشت 1943، توفّى ف 5 فبراير 2023) كاين قايد عسكاري پاكيستاني، و الرئيس لعاشر ديال پاكيستان من 2001 بعدما دار نقيلاب عسكاري. كان شاد مناصب عسكارية عالية من 1998 تال 2007.

## حياتو
مشرف تزاد ف ديلهي، ف لهند ف لفترة ديال الراج لبريطاني، و كبر ف كاراتشي و ف إسطانبول. قرا لماط ف لكوليج لمسيحي فورمان ف لاهور، و مبعد تا ف لكوليج لملكي ديال الدراسات الدفاعية ف لمملكة لمتحدة.

نضمّ ل لأكاديمية لعسكارية د پاكيستان ف 1961، و تخرج منها ف 1964. مشا ل لحرب لمرة اللولة ف 1965، ملي كانت لحرب لهندو پاكيستانية، و كان عندو ڭراض ديال ليوتنان. طلع ف لڭراضات ف السنوات لي موراها، و لعب دور محوري ف لحرب لأهلية لأفغانية لي شجع فيها على مساندة جماعة طاليبان.

ف 1998، ترقّى ل جينيرال ب 4 د النجمات، من عند رئيس لوزارا د پاكسيتان ديك الساع نواز شريف، و ولّا الشاف د لارمي. عام موراها دار نقيلاب عليه، و حطّو ف حبس د الدار.

لفترة د لحكم د مشرف، مابين 2001 و 2008، عرفات طلوع كبير ف الناتج الداخلي لخام ديال پاكيستان، ب نسبة ديال 50%، ولاكين ف نفس لوقت التزايد ديال اللامساواة ف لمجتمع، حيت الطبقة لمرفّحة زادت ترفحات على حساب الطبقة لفقيرة، وخا تا الطبقة لمتوسطة زادت كبارت ف لفترة ديالو. لحوكومة ديالو توجّهو ليها توهام ب التعدي على حقوق لإنسان. مشرف كان من أكبر لمساندين ديال لميريكان ف لحرب ديالها على لإرهاب.

ف 2008، حيت ضعافت الشعبية ديالو، و بعدما نجا من شحال من محاولة د لإغتيال، مشرف خاف على راسو، ستاقل من لمنصب ديال الرئيس و نفى راسو ل النڭليز. ف 2013، رجع ل پاكيستان باش يعاود يترشح ل لإنتخابات الرياسية، مي تشد ب تهمة ديال لمشاركة ف غتيال السياسي لپاكيستاني أكبر بوڭتي، و تّلغى الترشيح ديالو، وخا ماتبتاتش التهمة. ف 2019، تّحكم عليه غيابياً ب لإعدام ب تهمة لخيانة لعضمى، ولاكين لمحكامة لعالية د لاهور لغات لحكم.

ف فبراير 2023، مات ف دبي بعد معاناة طويلة معا لمرض.

## مصادر


تصنيف:زيادة 1943
تصنيف:پاكيستان
تصنيف:وفيات 2023
تصنيف:مقالات فيها مصدر و 3000 بايت
جوست فونطين

**جوست لوي فونطين** (مزيود ف 18 غشت 1933، توفّى ف 28 فبراير 2023) كوايري فرانساوي لي كان كيلعب ف لمركز ديال لهجوم. عندو الروكور ديال أكبر عدد د لبيوتا تماركاو ف نسخة وحدة ديال كاس لعالم ب 13 بيت، لي ماركاها ف كاس لعالم 1958. ف مارس 2004، ف واحد لحفل ديال لفيفا، سمّاه پولي واحد من 125 أحسن لعابا د كورة باقين عايشين.

فونطين كان مودريب د لمنتخب د لمغريب د كورة ف 1980 فاش جا التالت ف كاس إفريقيا.

## حياتو
جوست فونطين تّزاد ف مراكش ف لوقت ديال لإستعمار لفرانساوي ل لمغريب. بّاه كان فرانساوي و مّو صبليونية. تحوّل موراها ل كازا باش يقرا ف ليسي ليوطي.

بدا لكاريير لكوراوية ديالو ف لإتحاد الرياضي لمغريبي (فرقة د كازا لي مابقاتش دابا)، و لعب معاها مابين 1950 و 1953. مشا مبعد ل لفرقة د نيس ف فرانسا، و ماركا ليها 44 بيت ف 3 د لمواسم. داز عاوتان فرقة سطاد د ريم، و ماركا 121 بيت ف 6 د لمواسم، و دّا معاها لبوطولة لفرانساوية (ليڭ 1) جوج مرات ف 1958 و 1960، و لكاس لؤروپية مرة وحدة ف موسم 1958 و 1959 لي غلبو فيها ريال مدريد ف لفينال.
[وصلة=https://en.wikipedia.org/wiki/File:Fontaine1958.jpg|يسار|تصغير|250x250بك|فونطين لاعب ل [لمنتخب د فرانسا د كورة د الرجال|لمنتخب د فرانسا ف كاس لعالم 1958]]
لمسار ديال فونطين معا لمونتاخاب د فرانسا واعر كتر عاد. ف 17 دجنبر 1953، ف لماتش اللول ديالو ضد لمونتاخاب ديال لوكسومبورڭ، ماركا 3 د لبيوتا، و لماتش سالا ب 8 ل 0. ف 7 سنين، ماركا 30 بيت ف 21 ماتش، منها 13 بيت ف 6 د لماتشات ديال كاس لعالم 1958، لي ماركا فيها 4 د لبيوت على لمونتاخاب ديال ألمانيا لغربية، لي كانت دّات كاس لعالم لي قبل. ل حد الساعة، هوّ معا ليونيل ميسي، رابع هدّاف ف التاريخ د كاس لعالم، و التلاتة لي فايتينو، ڭيرد مولر (14 بيت)، رونالدو لبريزيلي (15 بيت)، و ميروصلاڤ كلوزه (16 بيت) كاملين لعبو جوج كيسان د لعالم ؤلا كتر.

فونطين لعب لماتش اللخر ديالو معا لمونتاخاب د فرانسا ف يوليوز 1962، و ضطر باش يعتازل على سن صغير (علاين 29 عام) بسباب مشاكل صحية ف رجلو. داز موراها ل التدريب، و درب لمونتاخاب د فرانسا ل مدة قصيرة ف 1967، ولاكين تّعزل بعد جوج ماتشات أميكال حيت النتايج كانو عيانين. جا موراها باش يدرب لمونتاخاب د لمغريب، و وصّلو ل لمركز التالت ف كاس إفريقيا 1980، و سهر على طلوع مواهب مغريبية جديدة داك لوقت، منها بادو الزاكي، محمد التيمومي و عزيز بودربالة. ف لإقصائيات د كاس لعالم 1982، لمغريب كان قريب يتكاليفا، ولاكين قصاتو لكاميرون ف لمرحلة اللخرة.

كا مودريب ديال پاريس سان جيرمان، قدر يطلع فرقتو ل لبوطولة لفرانساوية اللولة.

## مصادر

تصنيف:مدريب فرانساوي
تصنيف:كوايري فرانساوي
تصنيف:زيادة 1933
تصنيف:ناس قراو ف ليسي ليوطي
تصنيف:كورة د لمغريب
تصنيف:ناس تزادو ف مراكش
تصنيف:ناس د الدار البيضا
تصنيف:وفيات 2023
تصنيف:مقالات فيها مصدر و 3000 بايت
تصنيف:مدريب ديال لمنتخب لوطني لمغريبي د لكورة
محمد العزاوي

**محمد العزاوي** (مزيود ف 1954 ف فاس، توفّى ف 6 أبريل 2023 ف الرباط) إعلامي و صحافي رياضي مغريبي كان خدّام ف لإداعة لوطنية. العزاوي كان معروف ب برنامج لأحد الرياضي لي كان كيقدمو.

## حياتو
العزاوي تخرج من معهد لإعلام ف الرباط، و بدا لكاريير ديالو ف لمحطة د الراديو د فاس. نضم موراها ل لإداعة لوطنية ف الرباط، ب قتيراح من نورالدين ݣديرة، واحد من لمؤسسين ديال لإعلام الرياضي ف لمغريب. بعدما مات هاد اللخر ولّا محمد العزاوي كيسيّر برنامج لأحد الرياضي، لي كان كيعرض لمستجدات ديال لبوطولة، نتايج رياضية، و لقاءَات معا مسؤولين رياضيين، و تا فقرات ترفيهية.

## مصادر

تصنيف:زيادة 1954
تصنيف:وفيات 2023
تصنيف:الرياضة ف لمغريب
تصنيف:صحافي مغريبي
تصنيف:ناس تزادو ف فاس
تصنيف:ناس توفاو ف الرباط
شتيباكات د السودان 2023

ف 15 أبريل 2023، بدات شتيباكات مسلحة مابين أطراف ديال الجيش السوداني متصارعة بيناتها. لمطايفات مركّزين سيرتو حدا لعاصيمة لخرطوم و ف منطقة دارفور. تال حدود 16 ماي، كتر من 1000 واحد ماتو و كتر من 5100 واحد تجرحو ف هاد الشتيباكات.

هاد لمطايفة بدات ملي الجيش د لپاراميليتير لي كيتسمى قوات الدعم السريع RSF، بدا كيهجم على مواقع ديال لحوكومة السودانية. لقايد ديال قوات الدعم السريع، محمد حمدان داڭالو، و ديال الجيش السوداني عبد الفتاح البرهان، بجوج دّاعاو بلي سيطرو على مواقع تابعة ل لحوكومة د السودان، بحال لقصر الرياسي و لمطار الدولي د لخرطوم.

## مصادر


تصنيف:2023 ف السودان
تصنيف:مقالات فيها مصدر و 3000 بايت
تصنيف:عوام 2020 ف السودان
تصنيف:مطايفات د عوام 2020
ڭانيميد

**ڭانيميد** ؤلا **جوپيتر 3**، هوّ أكبر قامار تابع ل كوكب جوپيتر، و أكبر قامار ف لمجموعة الشمسية. هوّ أيضا أكبر كسدة ف لمجموعة الشمسية ماعندهاش جو، وخا هوّ لقامار لوحيد لي عندو مجال مغناطيسي. ڭانيميد كبر من كوكب عطارد، ولاكين لجابدية ديالو على السطح ضعف شوية، و تا من لجابدية على السطح د لقامار د لأرض. هاد لكسدة لفلكية تسمّات على شخصية ف لأساطير ليونانية لي هوّ ڭانيميديس.

ڭانيميد مكوّن سيرتو من صخور د السيليكا، و من لما. عندو نواة مكوّنة أساساً من لحديد، و موحيط دخلاني (تحت السطح) لي فيه كمية د لما كتر من اللي كاينة ف جميع لموحيطات د لأرض.

ڭانيميد كيكمل ضورة على جوپيتر مرة كلا 7 يام.
وصلة=https://en.wikipedia.org/wiki/File:Ganymede,_Earth_&_Moon_size_comparison.jpg|تصغير|250x250بك|مقارنة ديال أحجام ڭانيميد، لأرض، و لقامار ديالها

## تصاور

File:Hubble’s_View_of_Ganymede.jpg|alt=Hubble Space Telescope image of Ganymede taken in 1996.|تصويرة د ڭانيميد خداها الطيليسكوپ هابل ف 1996
File:Ganymede_infrared_NASA_Juno_JIRAM.jpg|alt=Infrared image of Ganymede taken during the Juno flyby in July 2021. Image Credits: A. Mura -Juno/JIRAM – ASI/INAF/JPL-Caltech/SwRI|تصويرة ب الشعا تحت لحمر خداتها لمركابة يونو ملي دازت حدا ڭانيميد ف يوليوز 2021. حقوق التصويرة: A. Mura -Juno/JIRAM – ASI/INAF/JPL-Caltech/SwRI


## مصادر


تصنيف:أقمار ديال جوپيتر
تصنيف:ڭسدات فلكية تكتاشفات ف 1610
تصنيف:كتيشافات ديال ڭاليليو ڭاليلي
تصنيف:مقالات فيها مصدر و 3000 بايت
خالد الناصري

**خالد الناصري** (مزيود ف 5 مارس 1946، توفّى ف 5 أبريل 2023) كان سياسي مغريبي كينتامي ل حيزب التقدم و لإشتراكية مابين 2007 و 2012 كان وزير د لإتصالات و الناطق الرسمي ب سميت لحوكومة د عباس لفاسي.

## حياتو
الناصري تّولد ف كازا، و قرا ف ليسي ليوطي. ف 1970، تخرج ب ليصونص ف لقانون من لافاك د لقانون التابعة ل جامعة محمد لخامس السويسي ف الرباط. خدم موراها كا محامي، و كان عضو نشيط ف لحيزب الشيوعي لمغريبي.

## مصادر

تصنيف:ناس قراو ف ليسي ليوطي
تصنيف:ناس قراو ف جاميعة محمد لخاميس
تصنيف:ناس د الدار البيضا
تصنيف:سياسي مغريبي
تصنيف:زيادة 1946
تصنيف:وفيات 2023
تصنيف:ناس تزادو ف الدار البيضا
تصنيف:ناس توفاو ف الرباط
تصنيف:سياسيين مغاربا د لقرن 21
مولاي الطاهر الأصبهاني

**مولاي الطاهر الأصبهاني** موغني و مومتيل مغريبي و عميد مجموعة جيل جلالة، تزاد ف مراكش عام 1948. تميز مولاي الطاهر بصوت قوي و إتقان كبير ل أداء لمقامات الطويلة و لأغاني لمغريبية التراتية شّي ردّو مايسطرو جيل جلالة بامتياز.

خدم الطاهر ف التمتيل، زيادة على لغنا. بدا كيمتّل ف فرقة الطيب الصديقي ف اللخر ديال عوام 1960، و شارك معاه ف التمتيل مغنين خرين منهوم العربي باطما، و بوجميع، و عمر السيد و حميد الزوغي، و معا هاد اللخر أسس مجموعة جيل جلالة ف 1972.

توفى الطاهر لأصبهاني نهار 3 ماي 2023 بعد معاناة معا لمرض.

## مصادر

* 

تصنيف:زيادة 1948
تصنيف:مومتيلين ؤ مومتيلات مغاربا
تصنيف:ناس توفاو ف مراكش
تصنيف:ناس تزادو ف مراكش
تصنيف:وفيات 2023
يوروپا (توضيح)

هادي صفحة د التوضيح، كلمة **يوروپا** *Europa* ؤلا **أوروپا** ؤلا **إوْروپا** ؤلا **ؤروپا** يمكن يكونو عندها هاد لمعاني:

* ؤروپا: قارة
* يوروپا (قامار): قامار ديال كوكب جوپيتر
* يوروپا (أسطورة): ربة معبودة عند لفينقيين، لأم ديال لماليك مينوص لأسطوري، و عشيقة ديال زيوس

## بلايص
* إوروپا (إقليم روماني): إقليم كان تابع ل لإمبراطورية الرومانية، جا دابا ف الجيهة لؤرروپية ديال تركيا
* إوروپا (محطة د لميطرو): محطة د لميطرو ف إشبيلية، سپانيا

تصنيف:صفحة توضيح
يوروپا (قامار)

**يوروپا** ؤلا **جوپيتر 2** هوّ أصغر قامار من بين لأقمار لڭاليلية الربعة لي كيضورو على جوپيتر. هوّ سادس أقرب قامار ل جوپيتر، من بين 95 قامار معروف ديالو، و سادس أكبر قامار ف لمجموعة الشمسية. يوروپا تّكتاشف بشكل مستاقل من عند ڭاليليو ڭاليلي و سيمون ماريوس. هاد اللخر هوّ لي عطاه سميتو من السمية ديال الشخصية لأسطورية ليونانية يوروپا، لي كانت ربة معبودة عند لفينقيين، لأم ديال لماليك مينوص لأسطوري، و عشيقة ديال زيوس (لموقابيل ديال الرب جوپيتر عند الرومان).

يوروپا صغر شوية من لقامار د لأرض، و كيتكوّن بلأساس من صخور د السيليكا، عندو قشرة مكونة من جليد، و نواة لي غالباً مصاوبة من لحديد و النيكل. لغلاف الجوي ديالو رقيق بزاف و مكون أساسا من لؤكسيجين. بلا لمراقبة ب الطيليسكوپ، الستيكشاف ديال يوروپا بدا من عوام 1970 ملي دازو حداه مركابات بحال ڤوياجر 1 و 2.

ف شتنبر 2022، لمركابة يونو دارت أقرب دوزة حدا يوروپا، على بعد 320 كيلوميتر من السطح ديالو.

يوروپا عندو أملس سطح ف لمجموعة الشمسية. هادشي كيخلي لعولاما يفتارضو بلي يقدر يكون موحيط تحت من السطح هوّ لي كيمتص الضربات د النيازك، و لي يقدر تكون فيه حياة.
1.png|بديل=|تصغير|300x300بك|خطوط فوق السطح ديال يوروپا
Moon_size_comparison.jpg|تصغير|مقارنة د لأحجام مابين يوروپا، لأرض و لقامار ديالها
تصغير|تصاور ديال سطح يوروپا تخادو ف شتنبر 1998

## مصادر

## مزاود
* 
* 


تصنيف:أقمار ديال جوپيتر
تصنيف:كتيشافات ديال ڭاليليو ڭاليلي
تصنيف:ڭسدات فلكية تكتاشفات ف 1610
تصنيف:مقالات فيها مصدر و 3000 بايت
تصنيف:نظام شمسي
موسكتشيف د لأقمار لمڭلاصية د جوپيتر

.jpg|يسار|تصغير|الصاروخ أريان 5 لي كان هز لمركابة دجوس ل لفضاء
**لموسكتشيف د لأقمار لمڭلاصية د جوپيتر** () ؤلا **دجوس** () مركابة فضائية ستيكشافية لي تصيفطات ف 14 أبريل 2023 من مركز ڭويانا د لفضاء ف ڭويانا لفرانساوية من عند لوكالة لؤروپية د لفضاء. لمهمة ديال هاد لمركابة هيّ تدرس ڭانيميد، كاليسطو و يوروپا، تلاتة من لأقمار لڭاليلية ديال جوپيتر. هاد لأقمار كيتّعتاقد بلي عندهوم موحيط د لما تحت من السطح الجليدي، لي تقدر تكون فيه حياة.

من لمتوقع بلي دجوس غادي توصل ل جوپيتر ف جوايه 2031، ف تسافيرة لي غادي تشد 8 سنين، و غادي تحتاج معاونة جابدية 4 د لمرات. ف دجنبر 2034، غادي تدخل لمركابة ل لمدار ديال ڭانيميد باش تدرسو.

## مصادر

تصنيف:جوپيتر
تصنيف:ستيكشاف لفضاء
تصنيف:مقالات فيها مصدر و 3000 بايت
ڭيرالد فورد

**ڭيرالد رودولف فورد الصغير** (بلينݣليزية: **Gerald Rudolph Ford J**)،(تولد ف 14 يوليوز 1913 ف نيبراسكا - مات ف 26 دجنبر 2006 ف كاليفورنيا) كان لعاب د لكورة لميريكانية و عسكري و سياسي ميريكاني. كان هو الرئيس التامن و تلاتين ديال لميريكان، و حكم فيها من 9 غشت 1974 حتال 20 يناير 1977. فورد كان هو نائب الرايس ديال ريتشارد نيكسون، اللي ستاقل مورا لفضيحة د ووترڭيت، و خلاه يكمّل تلت سنين د لحكيم على ما يدّارو النتيخابات الجاية.

فورد هو الرايس لوحيد ف التاريخ د لميريكان اللي ولّا رئيس بلا ما يصوت عليه تا واحد باش يكون لا رئيس لا نايب ديالو. ملّي ترشح ف 1976، خسر مع دجيمي كارتر، و بزاف كيقولو باللي خسر حيت كان دار لعفو الرئاسي على نيكسون، اللي ما مشاش للحبس واخا كان كيتجسس على هادوك اللي كانو مرشحين ضدو فلإنتخابات.
## مصادر


تصنيف:زيادة 1913
تصنيف:وفيات 2006
تصنيف:رايس د الولايات المتاحدة د ميريكان
تصنيف:بيوغرافيا د رجال
لمكتابة لوطنية لفرانساوية

**لمكتابة لوطنية لفرانساوية** () هي وحدة من أكبر و أهم لمكتابات فالعالم، وهي وحدة من الرموز ديال الثقافة و التراث لفرانساوي. هاد لمكتابة كيرجع لأصل ديالها ل لمكتابة لملكية لي تأسست ف 1368 ف باريس، و من بعد توسعات بشكل تدريجي، و بدّلات لموضع ديالها شحال من مرة.

لمكتابة لوطنية لفرانساوية فيها مجموعة كبيرة و مهمة ديال لكتوبا و لوثائق و لمخطوطات و التصاور. فيها كتر من 40 مليون د لحوايج، منهوم 15،7 مليون كتاب، 400،000 جورنال، 900،000 خريطة، و 2 د لمليون د التسجيلات لموسيقية. فيها تا 40 مليون أرشيڤ د لويب لي ف لمجوع فيها 1400 طيرابايت.

هاد لكتوبا و لوثائق كتتوزع على مجموعة ديال الأقسام والمواضيع، وكاين فيها أقسام خاصة بالتاريخ و الأدب و العلوم و الفن و غيرهم من المواضيع الثقافية و العلمية. بالإضافة للمجموعة الدايمة، كاتنضّم لمكتابة الوطنية لفرانساوية معارض و فعاليات مختلفة ديال الثقافة والفن.

لمكتابة مفتوحة للجمهور و للدارسين و الباحثين. المكتبة كاتخلي الناس يدخلو و يستفادو من لكتوبا و المصادر و المعلومات لي عندها.

لمكتابة الوطنية لفرانساوية هي مكان هام بزاف للباحثين والمهتمين بالتاريخ و الثقافة لفرانساوية و العالمية. و كاين فيها كمان خدمات ديال البحث عبر الإنترنت.

## مصادر


تصنيف:تقافة د فرانسا
تصنيف:مؤسسات ف فرانسا
تصنيف:مقالات فيها مصدر و علاين 3000 بايت
تصنيف:تأسيسات د 1792 ف فرانسا
تصنيف:تأسيسات د عوام 1360 ف فرانسا
تصنيف:تأسيسات د 1368 ف ؤروپا
قصر لبديع

**قصر لبديع** هي واحد القصبة المشهورة ف المغرب، تبنات ف مراكش.

قصر لبديع كان تّبنى ب أمر من السلطان السعدي أحمد لمنصور، شي شهورا من بعد ما طلع للحكم ف 1578، و تّخدم عليه طيلة حياتو ب ماطيرييل لي تجاب من بزاف د لبلدان بحال الطاليان و بلاد السودان، و كان كيتخدّم ف لإستقبالات و باش يبيّن لقوة و السلطة ديال أحمد لمنصور.

من بعد ما مات السلطان ف 1603، تّهمل لقصر و ضاعو لمحتويات ديالو، سيرتو بعدما ضعافت الدولة السعدية. دابا راه كيتّعتابر معلامة تقافية و سياحية، و كاين فيه متحف لي من لمحتويات ديالو لمنبر لمرابطي ديال جامع لكتبية.

## مصادر

تصنيف:مراكش
ألفريد راسل والاس

**ألفريد راسل والاس** (مزيود ف 8 يناير 1823، توفّى 7 نونبر 1913) عالم ديال الطبيعيات، موستكشيف، جغرافي، أنطروپولوجي، بيولوجيست و رسام نڭليزي. معروف كتيرشي حيت كتاشف نضرية التطور ب النتيخاب الطبيعي بشكل مستاقل. لورقة د لبحت لي نشرها ف 1858، معا أبحات أولية ديال داروين، خلات داروين يتخلّا على لمشروع ديالو د "لكتاب لكبير د لأنواع"، و يزرب ف نشر النتايج لي ديجا وصل ليها ف كتاب على أصل النواع ف 1859.

والاس دار أبحات ميدانية، بدايةً من حوض واد لأمازون، و موراها ف أرخبيل لمالاي (لي دابا كاينين فيه أندونيسيا، ماليزيا، بروناي و بلدان خرين). والاس دار تماك لإكتشاف لي تسمى ب سميتو، و لي هوّ خط والاس ف ڭزاير لمالاي، لي كيفصل مابين لكائنات لي عندها أصل أسياوي و جاو ف لغرب، و لي عندها أصل أسطرولاسيوي ف الشرق. و كيتّعتابر أهم حرايفي د لقرن 19 و عند شي بعضين تا لأب الروحي ف لمجال ديال التوزيع الجغرافي د لكائنات لحية لي كيتسمى لبيوجغرافيا.

ف 1904، والاس كتب وحدة من لمحاولات اللولة الجادة ل طرح سؤال على وجود حياة ف كواكب خرة ف كتابو "لبلاصة د بنادم ف لكون" ، و كان من اللولين لي طرحو لإمكانية د وجود لحياة ف لمريخ.

والاس كان تا ناشط جتيماعي، و ناضل ضد ما عتابرو نضام جتيماعي و قتيصادي ضالم ف بريطانيا ف لوقت ديالو. كان أيضا من لعولاما اللولين لي هضرو على تأتير لأنشطة د بنادم على لبيئة.

## مصادر


تصنيف:وفيات 1913
تصنيف:زيادة 1823
تصنيف:لبيولوجيا
تصنيف:مقالات فيها مصدر و 3000 بايت
تصنيف:تشارلز داروين
إعصار موكا

[وصلة=https://en.wikipedia.org/wiki/File:Mocha_and_10_2023-05-13.jpg|تصغير|223x223بك|إعصار موكا، و لإضطراب تحت خط لإستواء لي ف 13 ماي عطا [إعصار فابيان]]
**إعصار موكا** كان إعصار ستيوائي لي ضرب شمال لموحيط لهندي، و سبب أضرار سيرتو ف ميانمار و بانڭلاديش، ف ماي 2023. لإرهاصات اللولة ديالو تديطيكتاو ديجا من 8 ماي من عند مصلحة لأرصاد لهندية، و 6 يام موراها كانت السرعة ديالو وصلات ل 280 كيلوميتر ف الساعة، مي لقوة ديالو ضعافت ملي دخل ل لبر.

463 ماتو ف هاد لإعصار، 719 تجرحو، و شي 101 بقاو مفقودين. لخساير لمادية ف بانڭلاديش تقدرات ب 1,07 مليون دولار.

## مصادر

تصنيف:2023 ف أسيا
كاليسطو

**كاليسطو** ؤلا **جوپيتر 4** تاني أكبر قامار ديال جوپيتر مور ڭانيميد، و تالت أكبر قامار ف لمجموعة الشمسية. عندو نفس لحجم ديال عطارد، أصغر كوكب كيضور على الشمش، مي لكتلة ديالو يالله كاتساوي التلت د لكتلة د عطارد حيت مكوّن من عناصر خفيفة ب لمقارنة. كاليسطو أبعد قامار على جوپيتر من بين لأقمار لڭاليلية، لي كان كتاشفها ڭاليليو ڭاليلي ف 1610 ب طيليسكوپ.

السطح ديال كاليسطو هوّ أقدم و أعمر واحد ب لحفاري ف لمجموعة الشمسية. ماكاين تا شي إشارة بلي هاد لقامار عندو شي نشاط طيكتوني ؤلا جيولوجي، و لمكونات ديالو لي تديطيكتاو ب التحليل السپيكتري هوما: لما مجمد، تاني ؤكسيد لكاربون، السيليكا، و شي مركبات ؤرڭانية. لبحت لي تدارت ب لمركابة ڭاليليو كيدعم لفرضية بلي عندو نواة د السيليكا، و بلي يقدر يكون موحيط ديال لما تحت من السطح ب 100 كيلوميتر ؤلا كتر.

كاليسطو تسمى على وحدة من لعشيقات ديال الرب زيوس (جوپيتر عند الرومان) ف لأساطير ليونانية. لإقتراح عطاه سيمون ماريوس لي تا هوّ كان كتاشف هاد لقامار ف نفس لوقت معا ڭاليليو، و ڭال بلي يوهانيس كيپلر هوّ مول لفكرة د التسمية. ڭاليليو كان عطاه السمية **جوپيتر VI** و هاد السيستيم د التسمية هوّ لي كان مخدم بزاف تال النص د لقرن 20.

&_Moon_size_comparison.jpg|يسار|تصغير|مقارنة د لأحجام ديال كاليسطو، لأرض و لقامار ديالها
PIA00745.jpg|يسار|تصغير|تصويرة ديال لمركابة ڭاليليو كاتبين السطح ديال كاليسطو
[on_Callisto.jpg|تصغير|تصويرة خداتها لمركابة [ڤوايجر 1 ل حفرة ڤالهالا فوق السطح د كاليسطو لي لقطر ديالها 3800 كيلوميتر]]

## مصادر


تصنيف:أقمار ديال جوپيتر
تصنيف:كتيشافات ديال ڭاليليو ڭاليلي
تصنيف:ڭسدات فلكية تكتاشفات ف 1610
تصنيف:مقالات فيها مصدر و 3000 بايت
تصنيف:نظام شمسي
ليندا ياكارينو

**ليندا ياكارينو** (مزيودة ف 27 نونبر 1963) إدارية إعلامية ميريكانية. ف 12 ماي 2023، إيلون ماسك عيّنها رئيسة تنفيدية ديال إكس كورپ. و تويتر.

ياكارينو كبرات ف نيويورك و عندها أصول طاليانية. تخرّجات من جامعة پينسيلڤانيا ب ليصونص ف الطيليكوم ف 1985.

خدمات مدة طويلة ف لمجال د لإشهار ف شركات ميريكانية معروفة، و تعيّنات ف مناصب إدارية ف هاد لمجال من عند دونالد طرامپ و دجو بايدن، بحال ف لحملة لإشهارية ديال الجلبة د ڤيروس كورونا.

ياكارينو مجوجة و عندها جوج وليدات.

## مصادر

تصنيف:ناس حيين
تصنيف:زيادة 1963
تصنيف:تويتر
تصنيف:مقالات فيها مصدر و 3000 بايت
ببوشية د ؤلام

png|تصغير|ببوشية د ؤلام ب حجم 201 ف 201. النقاطي لكوحل كيمتّلو أعداد لولية. خطوط ب تركيزات عالية د لأعداد اللولية باينين بشكل واضح مزيان.
[dd_numbers.png|تصغير|200x200بك|للمقارنة، هادي تصويرة ديال توزيع [عاداد فردي|أعداد فردية عشوائية ب نفس لحجم تقريبا 200 ف 200.]]
**لببوشية د ؤلام** () ؤلا **لببوشية د اللوليات** () هيّ تمتيل مصوّر ديال لأعداد اللولية صاوبها لماطيماتيسيان سطانيصلاڤ ؤلام ف 1963، و خدات شهرتها ملي مارتين ڭاردنر كتب عليها ف مجلة ساينتيفيك أميريكان. هاد التمتيل د لأعداد كايتصاوب ب لكتابة ديال لأعداد الطبيعية على شكل ببوشية مربعة، و لماركاج ديال لأعداد اللولية باش يكونو لمواضع ديالهوم واضحين ف التصويرة.

ؤلام و ڭاردنر لاحضو بلي بزاف د لأعداد اللولية جاو مكونصونطرين ف خطوط محددة، و فسّرو هادشي بلي كاينين دوال تربيعية بحال *x*2 − *x* + 41 كيعطيو بزاف د لأعداد اللولية يلا عوّضنا x ب أعداد طبيعية. وخا داكشي هاد لقضية مامتبوتاش تال اللامسالية، و لإكتشاف ديال ؤلام مرتابط ب مجموعة د لپروبليمات ف لماط، بحال لپروبليمات د لانضاو.

## لمصاوبة
لببوشية د ؤلام كاتدار ب هاد الطريقة:
كانكتبو لأعداد الطبيعية من 1، 2، 3، و حنا غاديين من الصونطر ديال لكارو ل برا بشكل دوّاري، باش نصاوبو ببوشية.

وصلة=https://en.wikipedia.org/wiki/File:Ulam_spiral_howto_all_numbers.svg|200x200بك|Numbers from 1 to 49 placed in spiral order

موراها كانخليو غير لأعداد اللولية ؤلا كانماركيوهوم بشكل واضح:

وصلة=https://en.wikipedia.org/wiki/File:Ulam_spiral_howto_primes_only.svg|200x200بك|Small Ulam spiral

كيبان ديجا بلي لأعداد اللولية مركّزين على لأقطار ديال لكارو. هاد لملاحضة كاتبقى صحيحة قدّما كان الطول د لحرف ديال لكارو ديال لببوشية لي تصاوب. ف لعادة لببوشية د ؤلام كاتّبدا ب 1، ولاكين كانحصلو على نفس النتيجة وخا نبداو ب أي عاداد أخور.

## مصادر

## بيبليوڭرافيا

* 
* 
* 
*  
* 
* 
* 
* 
* 

تصنيف:أعداد لولية
تصنيف:مقالات فيها مصدر و 3000 بايت
متطابقات هامة

[تصغير|200px|لحل ال[تسطاري د لمتطابقة لهامة د الدرجة 3 (a + b)^3 = a^3 + 3a^2b + 3ab^2 + b^3\,]]

**لمتطابقات لهامة** مصطلح ف لماط كيشير ل متساويات مخدّمين بزاف فتبسيط التعابير و حل لمسايل، سيرتو لي كيكونو فيها پولينومات. متلاً التعبير (a+b)^2 يقدر يتّكتب ب هاد الشكل:

(a+b)^2=a^2 + 2ab + b^2

## متطابقات هامة د الدرجة 2
**لمتطابقات لهامة** من الدرجة التانية (لي لؤس فيها كيساوي 2) ب جوج حدود a و b هي:




ب 3 و 4 د لحدود:

## مصادر

تصنيف:ماط بدياني
متلت

**لمتلت** ف لماط و التسطار هو شكل تسطاري (هنداسي) بدياني و مضلع، و كايتكون من تلاتة د الجناب و تلاتة د لقنات (زوايا).

لمتلت فيه شكال و أنواع على حساب لأطوال النسبية ديال جنابو و قناتو و لعلاقة بيناتهوم. كيمكن يكون لمثلث متساوي الأضلاع (جناب) إذا كان طول الأضلاع الثلاثة متساوية.


Triangle.Equilateral.svg|متلت متساوي الضلوع
Triangle.Isosceles.svg|متلت متساوي الرجلين
Triangle.Scalene.svg|متلت بوضلاع مختالفين


ف متلت ب قنيتة واقفة (قائم الزاوية)، كاين ستعمال طيوريم د پيطاڭوراس باش نحسبو طول الضلع التالت، وكايكون مربع طول الضلع التالت مساوي لمجموع لمربعات د طول الجوج ضلاع الآخرين.

المثلثات كتستعمل فكثير من المجالات والتطبيقات. فالهندسة المعمارية، كايستعملو المثلثات فتصميم الهياكل وحساب الأبعاد والزوايا الدقيقة ديال المباني و لقناطر. و فالهندسة الكهربائية والإلكترونية، كايستعملو المثلثات فتحليل الدارات وتصميم الدارات المعقدة.
و فالرياضيات البحتة، كايتم ستعمال المثلثات باش نطورو النظريات و نبنيو الأدلة الرياضية.

## مصادر


تصنيف:شكل تسطاري بدياني
حيط د لخلاص

[وصلة=https://en.wikipedia.org/wiki/File:Paywall_Example.svg|تصغير|300x300بك|ميتال ديال حيط د لخلاص. مايقدرش لواحد يشوف لمحتوى تا يتقيّد و غالباً خاصو يخلص شتيراك ف [سيت د لويب|السيت]]
**لحيط د لخلاص** (ب النڭليزية **Paywall**) طريقة ديال تحديد لاكصي ل شي محتوى ف أنتيرنيت، بحيت مايقدر يشوفو لواحد غير يلا خلّص شي موقابيل ب لفلوس، مرة وحدة ؤلا ب شتيراك شهري ف السيت. هاد لبلان كانلقاوه سيرتو ف السيتات د لخبار، و الجورنالات د الصيونص.

من أواسط عوام 2010 بداو بزاف د الجورنالات كيديرو حيط د لخلاص، بسباب تناقص لمداخيل ديالهوم من لڤيرسيون لمطبوعة ف لوراق، و تا من لإشهارات ف أنتيرنيت، حيت بزاف د الناس كيخدمو بلوكور د لإشهار. الجورنالات د الصيونص تاهوما عادةً كيديرو حيط د لخلاص، باش يشتاركو الجامعات و لمؤسسات لبحتية لي كيعطيو أكصي ل الطالابا و لأساتدة الجامعيين.

كاينين تا جورنالات لي كيخدّمو لحيط د لخلاص باش يزيدو ف لمبيعات د لڤيرسيون لورقية، متلاً بلإضافة ل لإشتراك ف السيت، كيحصلو لكليانات ديالهوم على شتيراك ف الجورنال لورقي ب تمن رخص من لعادي ؤلا ڭاع فابور. هاكا الجورنال كيقدر يزيد ف لمداخيل د لإشهار من لڤيرسيون ب لوراق.

أول جورنال دار حيط د لخلاص هوّ جورنال د وول ستريت ف 1996، و كيتّعتابر من أشهر و أحسن الجورنالات ف السمعة ديالو ف ميريكان. ف 2022، عدد لمشتاركين فيه وصل ل كتر من 3 د لمليون.

ماشي جميع التجارب ديال لحيط د لخلاص كانو ناجحين. كاينين جورنالات لي حاولو يطبقوه، و لاكين ضطرو يحيدوه حيت ضعاف ليهوم الطرافيك و لقاريين مشاو ل مصادر خرة د لمعلومات بلاصت مايخلصو. من بين لعيوب ديال لحيط لخلاص هوّ بلي ماكيخليش الصفاحي يتأنديكساو مزيان ف لموطورات د التقلاب بحال ڭووڭل.

كاينين تلاتة د نواع أساسيين د لحيط د لخلاص:

* حيط "غليض": مايقدر لواحد يشوف ؤ يقرا والو يلا ماخلصش (ميتال: جورنال د وول ستريت)
* حيط "رهيف": كيقدر لواحد يشوف تلخيص ؤلا لموقديمة د لمقال بلا خلاص، و خاصو يخلص باش يقرا لمقال كامل (ميتال: الجورنال لبريطاني ذ تايمز)
* حيط ب لعدّاد: كيقدر لواحد يشوف عدد د لمقالات واحد لمدة، متلا كلا شهر، مي خاصو يخلّص يلا بغا يشوف كتر (ميتال: لمكتابة الرقمية دجييسطور JSTOR)

## مصادر

## مزاود

* 
* 
* 
* 
* Li, Sheng et al. (2016). "The Optimal Pricing Model of Digital Music: Subscription, Ownership or Mixed?" https://dx.doi.org/10.2139/ssrn.2884252
* 

تصنيف:مصطلحات د أنتيرنيت
تصنيف:حوايج بانو ف 1996
تصنيف:مقالات فيها مصدر و 3000 بايت
تصنيف:نيولوجيزمات د عوام 1990
متوازي لمستطيلات

240px|تصغير|متوازي لمستطيلات
**متوازي لمستطيلات** () هو علاين مكعب فيه ست وجوه مستطيلة، فيه تمنية د الريوس و 12 جنب. وجوه متوازي لمستطيلات متوازية معا بعضياتها، و وجوهو لمتقابلة متطابقة.

متوازي لمستطيلات حالة خاصة ديال لموشور *prism*، ديال لعلاين مكعب *cuboid*، و ديال بو ست وجوه *hexahedron*.

لمكعب هو نوع خاص ديال متوازي المستطيلات لي وجوهو كاملين كارويات.

## عبارات
* لقد ديال متوازي لمستطيلات كيتّحسب ب ضرب الطول ديالو ف لعرض ف لإرتفاع: V = h \times l \times w
* مساحة السطح ديال متوازي لمستطيلات هي لمساحة لكلية ديال جميع وجوه، و كاتّحسب بجمع لمساحات ديال جميع وجوهو، ؤلا بشكل مختاصر: S = 2 \times (lh + hw + wl)
* الدياميطر ديال متوازي لمستطيلات كيتّحسب ب هاد الصيغة: d =h^2 + l^2 + w^2 بحيت h هوّ لإرتفاع، l هوّ الطول و w هوّ لعرض

## مصادر

تصنيف:شكل تسطاري
هندسة (توضيح)

هادي صفحة د التوضيح، كلمة **هندسة** ؤلا **هنداسة** يمكن يكونو عندها هاد لمعاني:

* تسطار: مجال فرعي ديال لماط.
* أنجينيوري: مجال تقني كيطبق لمعرفة د الصيونص ف حل و تطوير مسايل طيكنولوجية.

## مجالات ديال لهندسة ؤلا لانجينيوري
* هندسة معمارية
* هندسة زراعية

تصنيف:صفحة توضيح
معركة أنوال

**الݣيرة ديال أنوال** هي واحد الݣيرة اللي وقعات ف 17 يوليوز 1921،فالمغريب الصبنيولي بين الجيش ديال الصبنيول ف إفريقيا و مقاتلين مغاربة من منطقة الريف الأمازيغية، شمال شرق لمغريب. هاد الݣيرة تسببات ف هزيمة عسكرية كبيرة للجيش ديال الصبنيول، ل درجة سماوها الصبنيول ب كارثة أنوال (بالصبنيولية: Desastre de Annual)، تسببت الݣيرة ديال أنوال فمصايب سياسية كبيرة لداخل ديال صبانيا. وكان إنتصار المقاومين الريفيين بقيادة الأمير محمد بن عبد الكريم الخطابي واخا كانو قلال و بسناح بسيط، فمقابل جيش صبنيولي عتيد عندو السلاح متطور. كان للݣيرة ديال أنوال فالمقابل نتائج زوينة لصالح المقاومين المغاربة بقيادة الأمير محمد بن عبد الكريم الخطابي، واللي منها: غنايم 200 مدفع، و كتر من 20000 بندقية، و قدائف والملايين ديال القرطاس وطومبيلات والكاميونات، و الدوا و الݣياطن. زيادة على هاد الماتريان ديال العسكر، تشدو 700 ديال العسكر الصبنيولي وفقدات صبانيا 15000 عسكري.

## مصادر

تصنيف:التاريخ د صبانيا
تصنيف:تاريخ د لمغريب
تصنيف:مقالات فيها مصدر و 3000 بايت
تصنيف:حرب بلݣيرة
تصنيف:1921 ف لمغريب
تصنيف:1921 ف سپانيا
لاباني

تصغير|النطق د كلمة لاباني
**لاباني** ؤلا **الݣلاص** (بالنݣليزية: **<span lang="En" dir="rtl">Ice Cream</span>**؛ بالفرونصي: **<span lang="Fr" dir="rtl">Glasse</span>**) هو واحد الديصير مݣلاصي مصاوب مالحليب ؤلا لاكريم ؤ منسّم ب شي موحلّي كا السكّار ؤلا البدايل ديالو ؤ ب نكهة طبيعة ؤلا اصطناعية بحال الڤاني ؤلا الشكلاط، ؤلا أنواع الديسير بحال الفريز ؤلا الخوخ ؤلا الحامض. لاباني ممكن ليه يتصاوب حتى على طريق التخلاط د الحليب المحلّي مع النيطروجين السايل. ممكن يزيدو فيه بعض المرات حتى الملونات د الماكلة ؤ المواد الحافظة. الخليط كايتݣلاصا تحت درجة حرارة التجماد د الما ؤ كايبقى يتحرّك باش يتخلط معاه الهوى ؤ باش ما يتكونوش فيه البلّار د التلج. النتيجة مالمفروض تكون رغوة رطبة نص قاصحة اللي كاتبقى قاصحة ف درجة حرارة باردة (تحت 2&nbsp;°C).

## لأصل د لكلمة
كلمة لاباني بالداريجة فالغالب جاية من عبارة La Vanille بالفرونصي اللي هي تقطاع من جملة Glace à la vanille.

## مصادر


تصنيف:ماكلة
تصنيف:نواع د لماكلة
يوسف حجي

**يوسف حجي**، (بالفرانساوية Youssouf Hadji تزاد نهار :25 فبراير 1980 فإيفران الأطلس الصغير فالمغريب) كوايري مغربي وهو الخوادري الصغير ديال النجم لمغريبي الدولي السابق مصطفى حجي.

## كاريير
بدا لكاريير ديالو مع الكلوب ديال نانسي الفرانساوي فعام 1998، ولعب معهم حتى لعام 2003، وشارك معهم ف 95 ماطش و ماركا 13 بيت. وفعام 2003 نتاقل لنادي باستيا الفرانساوي، ولعب معهم حتى لعام 2005، وشارك معهم ف 62 ماطش ماركا منها 13 بيت.

فعام 2005 نتاقل لنادي رين الفرانساوي، ولعب معهم حتى عام 2007، وشارك معهم ف 28 ماطش ماركا فيهم 3 د البيوت، ومن عام 2007 وهو كيلعب مع نادي نانسي الفرانساوي، فيونيو 2012 سنا كونطرا مع نادي العربي القطري لجوج ديال المواسم، ولايني ما لعبش بزاف معهم حيت تبليسا، هادشي اللي خلى  الكلوب القطري يفسخ معه الكونطرا. فغشت 2013  سنا مع نادي إيلازݣسبور التركي لعامين و لايني مرة خرا دغيا فسخ الكونطرا بعد مشاكل بين الطرفين فداكشي اللي كيتعلق بالفلوس، لعب مع هاد الكلوب التركي 10 د الماطشات بين الدوري والكاس التركيين، و فماي 2014 علن نادي نانسي اللي كان تيلعب ف الدوزيام ديڤيزيون ف فرانسا على ضم يوسف حجي لموسم واحد يقدر يتجدد يلا الكلوب  طلع لليݣ 1، و هكا رجع حجي للكلوب ديالو الأصلي اللي بدا معاه.

ف 2018 علن يوسف حجي ليعتزال ديالو.

ف 2023 لتحق بطاقم تيقني ديال المونتخب لولمپي

## مع المونتخب لمغريبي

* الماطش الدولي لول: المغرب 2 - 0 ترينداد و توباݣو (شوتنبر 2003)
* عدد الماطشات فكاس إفريقيا: 15 ماطش
* عدد البيوت فكاس إفريقيا: 3 د البيوت
## البيوت الدوليين

## الأوسمة والجوايز والألقاب

* الوسام الملكي من درجة ضابط 2004
* تالت أحسن كوايري فإيفريقيا سنة 2007 من بعد ديدي دروݣبا ديال الكوت ديفوار و فريديريك كانوتيه ديال مالي على حساب جورنال المونتخب اللي كتنضم جائزة الأسد الذهبي الإفريقي.
* جوج مرات أحسن كوايري ديال الشهر فالليݣ 2 فشهر فبراير و أبريل 2015
* بطل ديال الليݣ 2 ف 2016.

## مصادر

تصنيف:زيادة 1980
تصنيف:كوايري مغريبي
تصنيف:فرانساويين من أصل مغريبي
تصنيف:ناس حيين
تصنيف:ناس تزادو ف إيفران لأطلس الصغير
تصنيف:مقالات فيها مصدر و 3000 بايت
تصنيف:ناس د إيفران لأطلس الصغير
باراج محمد لخامس

**باراج محمد الخامس** هو باراج ف لمغريب ف الجماعة ديال حاسي بركان، إقليم الناظور. تيصب فيه واد ملوية تبنى ف 1967 و لحقينة لمائية هي 410 ميترو مكعب.

## شوف تا
* ليستة د لباراجات ف لمغريب

## مصادر

تصنيف:باراجات لمغريب
باراج بين لويدان

**باراج بين الويدان** هو باراج ف لمغريب ف أزيلال تيصب فيه واد العبيد تبنى ف 1953 ولحقينة مائية هي 1384 متر مكعب.
## شوف تا

* ليستة د لباراجات ف لمغريب
## مصادر

تصنيف:باراجات لمغريب
تصنيف:تأسيسات د 1953 ف لمغريب
باراج لمنصور الدهبي

**باراج لمنصور الدهبي** هو باراج ف لمغريب ف وارزازات تيصب فيه تبنى ف 1971 ولحقينة مائية هي 529 متر مكعب.
## شوف تا

* ليستة د لباراجات ف لمغريب
## مصادر

تصنيف:باراجات لمغريب
تصنيف:ضاية مغريبية
باراج دريس اللول

**باراج دريس اللول** هو باراج ف لمغريب ف فاس تيصب فيه واد إناون تبنى ف 1973 ولحقينة مائية هي 1186 متر مكعب.
## شوف تا

* ليستة د لباراجات ف لمغريب
## مصادر

تصنيف:باراجات لمغريب
باراج وادي لمخازن

**باراج وادي لمخازن** هو باراج ف لمغريب ف لقصر لكبير تيصب فيه واد لوكوس تبنى ف 1979 و لحقينة لمائية ديالو هي 773 مليون ميتر مكعب.

## شوف تا
* ليستة د لباراجات ف لمغريب

## مصادر

تصنيف:باراجات لمغريب
زعلوك

**زعلوك** من الماكلات المغربية التقليدية اللي عندها شعبية كبيرة، هاد الماكلة نتاقلات من المغريب للدزاير و تونس واخا كاينين شي ختلافات فالطريقة باش كتصاوب وفالمكونات، ولايني تيبقى البودنجال المقلي، المشوي، ولا المسلوق مع ماطيشة هما الساس ديالها، زيد عليهم الفلفلة الحلوة والحارة. كيتقدم زعلوك يا إما كماكلة رئيسية، ولا غير كشلاضة، تتكون الفايدة ديال زعلوك كتر منين ما تيكونش مقلي؛ زعما يا إما  يتصاوب بالشوا ولا بالسليق ولا بتفوار البودنجال والفلفلة وماطيشة والتومة، حيت هكا تيكون فيه بزاف ديال الألياف الغدائية، من حيت مصاوب من شلا خضاري.

كاين اللي تيݣول باللي الأصل ديال زعلوك يهودي. كانو ليهود ديال لمغريب تيصاوبوه زمان نهار الجمعة و تيحافضو عليه حتى ل نهار السبت باش ما يشعلوش العافية حيت ممنوعة عندهم نهار السبت.

تنشرات لوصفة ديال الزعلوك ف جورنال ديلي تيليݣراف البريطاني ف عام 2011 من عند واحد سميتو ستيڤي پارلي. كيما شارت لو نيو يورك تايمز المريكانية فواحد المقال تنشر ف 2005، كيما نعتاتو المريكانية پاولا وولفرت اللي فازت ببزاف ديال الجوائز على لكتوبا ديالها اللي كتباتهم على الماكلة باللي هو أفضل شلاضة مغربية.

## المقادير وكيفاش كيتصاوب
### المقادير
* 4 د الحبات ديال البودنجال مقطع دويرات.
* جوج حبات ديال ماطيشة مقشرة ومقطعة مكعبات.
* حبة ديال التومة.
* حبة ديال فلفلة حلوة وحارة
* قزبور ومعدنوس
* كامون والملحة والزيت البلدية مع شوية ديال الخل

### كيفاش كيتصاوب
تنديرو ماطيشة والتومة وزيت الزيتون والعطرية فمقلا فوق عافية مهيلة وتنبقاو نحركو مرة مرة حتى تكون عندنا واحد لاصوص خاترة. من بعد كنزيدو البودنجال اللي سبق لينا قليناه ولا فورناه ولا شويناه من بعد ما كنقطعوه طريفات صغار وكنبقاو نقلبوه مع المكونات الخرة؛ تنخليو هادشي كامل على العافية واحد 3 د دقايق، ومن بعد تنزيدو القزبور والمعدنوس وحتى طريفات ديال الحامض.

تيتقدّم زعلوك فطبسيل يا إما سخون ولا بارد ولا دافي حسب الرغبة ديال كل واحد، كيما يمكن نخليوه فالتلاجة مدة طويلة.

## مصادر

تصنيف:كوزينة د لمغريب
تصنيف:كوزينة عربية
تصنيف:مقالات فيها مصدر و 3000 بايت
محمد أوناجم

**محمد أوناجم** (بلفرانساوية: Mohamed Ounajem) مزيود ف 3 يناير 1992 فراشيدية، هو كوايري مغريبي كيلعب مع نادي الوداد الرياضي البيضاوي فالپوسط ديال الهجوم.

## لكاريير
بدا محمد أوناجم لكاريير ديالو مع واحد الفرقة محلي اللي هو إتحاد الرشيدية قبل ما يسني الكونطرا مع شباب أطلس خنيفرة.

### مع شباب أطلس خنيفرة
شارك أوناجم مع فرقة شباب أطلس خنيفرة ف 24 ماطش، ماركا فيها 4 د البيوت و صنع 3 بيوت خرين، و شد 10 د الإندارات.

### مع الوداد البيضاوي
ف يناير 2016 سنا الكوايري محمد أوناجم كونطرا مع فرقة الوداد الرياضي المدة ديالها 5 سنين وكانت القيمة ديال هاد الصفقة شي 200 مليون سنتيم.

شارك محمد أوناجم مع الوداد ف 103 ماطش، منها 61 ماطش فالبطولة و 42 ماطش ف دوري أبطال إفريقيا، ماركا فيها 15 بيت وصنع 34 خرين و شد  7 د الإندارات.

## موسم 2018-2019
لعب محمد أوناجم مع الوداد البيضاوى 34 ماطش، فيهم 23 ماطش فالبطولة لمغريبية و11 ماطش ف دوري أبطال إفريقيا، ماركا فيهم 8 د البيوت واحد فيهم ماركاه ف التشمپيونس ليݣ ديال إفريقيا و صنع 15 بيت خور، وشد إندار واحد.

### مع الزمالك
فالميركاتو ديال صيف 2019، مشى أوناجم للزمالك المصري، و ربح معاهم الكاس ديال مصر فالماطش ديالو لول. ف 15 يناير 2020، ماركا محمد أوناجم البيت التاني فماطش الزمالك كونطر الجونة ف الدقيقة 51، ف التيران ديال الجونة هاد الماطش كان داخل ف ماطشات الدورة  13 ديال الدوري المصري. ف 28 فبراير 2020، ماركا محمد أوناجم البيت لول لفرقة الزمالك كونطر الترجي التونسي ف الدقيقة 31، هاد الماطش سالا ل صالح الزمالك بتلاتة لواحد و كان فالتيران ديال القاهرة و كان داخل فماطشات ديال دوري أبطال إفريقيا. ربح أوناجم مع الزمالك بطولة كاس مصر و بطولة السوپر الإفريقي و المصري كونطر الترجي التونسي و الأهلي المصري.

### مع الوداد الرياضي
ف 30 يناير 2021، علن نادي الزمالك باللي مسلف محمد أوناجم ل نادي الوداد المغريبي مقابل 100 ألف دولار.

### مع المونتخب
لعب مع المونتخب ماطش واحد كونطر كوريا الجنوبية نهار 10 أكتوبر 2017 فاش كان هيرفي رونار هو المودريب.

## لينجازات
### النادي
 **[[الوداد البيضاوي|الوداد الرياضي]]**
* **[[بوطولا 1|البطولة الوطنية المغربية]] (3):** 2017، 2019، 2021
* **[[دوري أبطال إيفريقيا]] (1):** 2017
* **[[كأس السوبير الإفريقي|كاس السوبير الإيفريقي]]** **(1):** 2018

 **[[نادي الزمالك|الزمالك]]**
* **[[الدوري المصري الممتاز]]** **(1)**: 2020–21
* **[[الكاس ديال مصر]]** **(1) :** 2019
* **[[كاس السوبير المصري]]** **(1) : **2020
* **[[كاس السوبير الإيفريقي]]** **(1):** 2020
* **[[دوري أبطال إيفريقيا]]** الوصيف : 2019–20

### بيرصونيل
* تشكيلة الموسم فإيفريقيا عام: 2017

## مصادر

تصنيف:زيادة 1992
تصنيف:ناس تزادو ف الراشيدية
تصنيف:كوايري مغريبي
تصنيف:ناس حيين
تصنيف:مقالات فيها مصدر و 3000 بايت
تصنيف:ناس د الراشيدية